RESOLUCIÓN do 20 de setembro de 1995 pola que se convoca un curso básico de capacitación para policías locais dirixido a todas aquelas persoas que superaron recentemente as correspondentes probas de acceso á categoría de garda da policía local dos diferentes concellos de Galicia.
ACADEMIA GALEGA DE SEGURIDADE — III. OUTRAS DISPOSICIÓNS — 02/10/1995

Dentro do programa de actividades que a Academia Galega de Seguridade ten previsto realizar no ano 1995, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso básico de capacitación para policías locais, segundo o provisto no artigo 23 da Lei 3/1992, do 23 de marzo, de coordinación das policías locais, que deberá desenvolverse conforme as seguintes bases:
Obxectivos: o curso ten por obxectivos dota-los policías dunha formación teórico-práctica que complemente os coñecementos adquiridos na súa preparación das correspondentes probas de oposición, que os capacite para o posterior desempeño da súa actividade profesional.
Destinatarios: o curso vai dirixido a todas aquelas persoas que superaron recentemente as correspondentes probas de acceso á categoría de garda da policía local dos diferentes concellos de Galicia.
Inscrición: a inscrición dos participantes será totalmente gratuíta, e deberase comunicar, antes do 20 de outubro de 1995 para efectua-la correspondente reserva de praza.
Prazas: sen límite.
Solicitudes:
1. Os concellos que se atopen nesta situación deberán remitir un escrito á Academia Galega de Seguridade no que soliciten a participación no curso, no que figure a lista de persoas que superaron as correspondentes probas de oposición á categoría de garda da policía local e os datos persoais das persoas incluídas na lista referidos ás probas de oposición, para efectua-la correspondente reserva de praza para a realización do devandito curso.
2. O prazo para a remisión de escritos rematará o día 20 de outubro.
3. Os escritos deberán enviarse á sede da Academia Galega de Seguridade: Rúa de Madrid, 2-4 Polígono das Fontiñas 15703, Santiago de Compostela.
Contido e duración: o curso celebrarase na sede da Academia Galega de Seguridade en sesións de mañá e tarde, de luns a venres, e nel trataranse entre outras as seguintes materias:
-Área xurídica.
Dereito constitucional.
Dereito procesual-penal.
Dereito administrativo policial.
Dereito penal.
Dereito estatutario.
-Área humanística.
Ética e función policial.
Psicoloxía.
Técnicas asistenciais de urxencia.
Protección civil.
-Área técnica policial.
Normativa sobre seguridade vial.
Investigación de accidentes de tráfico.
Intervención e prevención policial.
Policía científica.
-Área operativa policial.
Defensa persoal policial.
Educación física.
Tiro policial.
O curso terá unha duración de seis meses, catro de formación teórica na sede da Academia Galega de Seguridade e dous de prácticas nos respectivos concellos de procedencia.
Datas: o curso principiará o vindeiro día 3 de novembro de 1995.
O horario será de 9.30 a 20 horas.
Desenvolvemento do curso: os alumnos da Academia Galega de Seguridade durante o seu período de permanencia na academia rexeranse polo Regulamento de réxime interior desta, publicado no DOG do 28-7-1995, nº 144.
Certificado: para obte-lo correspondente diploma será requisito indispensable superar tanto a fase de formación teórica, onde o alumno ten que superar tódalas materias que figuren no programa, como a fase de prácticas.
Modificacións: a Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
Santiago de Compostela, 20 de setembro de 1995.
Juan José Fariñas-Ferro Rodríguez
Director xeral da Academia Galega de Seguridade